Dječji vrtići kao ustanove sve svoje redovne programe financiraju iz ekonomske cijene koja pokriva sve troškove. Ekonomska cijena usluga u Dječjem vrtiću Bakar utvrđena je Odlukom o punoj mjesečnoj cijeni usluga Dječjeg vrtića Bakar od 25. srpnja 2024. godine prema kojoj provođenje redovnog programa u trajanju do 10 sati za vrtićku skupinu djece iznosi 510,00 eura, a za djecu jasličke dobi 550,00 eura.

Uzevši u obzir promjene na tržištu, rast cijena energenata, hrane, ali i povećanje standarda usluge u Dječjem vrtiću Bakar s obzirom na proširenje kapaciteta, zapošljavanje novih djelatnika te povećanje plaća, ekonomska cijena usluge morala je biti značajno povećana u 2024. godini.

Mjerila za naplatu usluga Dječjeg vrtića Bakar od roditelja korisnika usluga utvrđena su Odlukom o mjerilima za naplatu usluga Dječjeg vrtića Bakar od roditelja korisnika usluga (»Službene novine Grada Bakra«, br. 3/20. i 9/22.), a udio je određen u obliku postotne vrijednosti, slijedom čega bi se povećanjem ekonomske cijene usluge povećao i udio kojeg bi plaćali roditelji, odnosno skrbnici korisnika usluga Dječjeg vrtića Bakar. Bez donošenja predložene Odluke roditelji bi plaćali 136,61 eura za vrtićki program i 137,50 eura za jaslički program. Kako bi se to spriječilo, nužno je donijeti izmjene prethodno navedene Odluke kojom bi se iznos kojeg plaćaju roditelji, odnosno skrbnici korisnika, zadržao na postojećoj razini.

Financijska sredstva za provedbu ove Odluke osigurana su u Proračunu Grada Bakra.